મુંબઈ, તા. 9 : મુંબઈમાં આજે ચોમાસાએ જોરદાર એન્ટ્રી કરવાની સાથે મુંબઈને ધમરોળી નાખ્યું હતું. ગુરુવારે ચોમાસા પૂર્વેનાં ઝાપટાં બાદ શુક્રવારે રાતથી જોરદાર વરસાદ પડવાનું ચાલુ થયું હતું. શનિવારે તો મેઘરાજાએ ઝંઝાવાતી બેટિંગ કરતાં મુંબઈની ગતિ મંદ પડી હતી. મોસમ વિભાગે જાહેર કર્યું હતું કે મુંબઈમાં ચોમાસું બેસી ગયું છે. હવામાન ખાતાએ આગામી બે દિવસમાં મુશળધાર વરસાદ પડવાની આગાહી કરતાં મુંબઈમાં ઍલર્ટ જાહેર કરવામાં આવ્યું છે. શનિવારે સતત પડી રહેલા વરસાદને લીધે મધ્ય રેલવે 40 મિનિટ અને પશ્ચિમ અને હાર્બર લાઈન 15-20 મિનિટ મોડી દોડતી હતી. દાદર, સાયન, હિંદમાતા વગેરે જેવા નીચાણવાળા વિસ્તારોમાં પાણી ભરાઈ ગયાં હતાં. પોટહોલે પણ મોટિરસ્ટોની મુશ્કેલી વધારી હતી. ઝાડ તૂટવાની ઘટના પણ અનેક સ્થળે નોંધાઈ હતી. એરપોટ અધિકારીએ માહિતી આપી હતી કે બે ફ્લાઇટને ખરાબ હવામાનને લીધે બીજે વાળવામાં આવી હતી. જેટ એરવેઝના અધિકારીએ કહ્યું હતું કે ખરાબ હવામાનને લીધે થયેલા ઍર ટ્રાફિકના ભરાવાને લીધે અમે ફ્લાઇટ 40 મિનિટ મોડી પડે એવી અપેક્ષા રાખીએ છીએ. પ્રભાદેવીમાં વીર સાવરકર માર્ગ સ્થિત મકાનનો સ્લેબ તૂટી પડતાં ચાર જણને ઈજા થઈ હતી.